Aartsbiskop Desmond Tutu sterfAartsbiskop Desmond Tutu. (Foto: Facebook/ Desmond Tutu) Die ikoniese aartsbiskop Desmond Tutu is Sondag, ŉ dag ná Kersfees, oorlede. Hy was 90 jaar oud en die laaste oorlewende Suid-Afrikaner wat die Nobelprys vir Vrede ontvang het. Hy het die afgelope jare ŉ stryd teen prostaatkanker gevoer. Pres. Cyril Ramaphosa het sy hartseer oor Tutu se dood en sy diepe medelye met sy vrou, Leah, en die res van die Tutu-familie uitgespreek. “Ons land neem weereens afskeid van ŉ besonderse Suid-Afrikaner wat bygedra het om ŉ vry Suid-Afrika te verseker. “Die afsterwe van die welbekende geestelike leier en teen-apartheidsaktivis vorm nog ŉ hoofstuk van ons land se geskiedenis. Ons groet nog ŉ buitengewone Suid-Afrikaner wat gehelp het om ŉ bevryde Suid-Afrika te verseker. “Desmond Tutu was ŉ leier sonder gelyke, ŉ leier met sterk waardes en pragmatisme wat betekenis verleen het aan die Bybelse waarheid dat geloof sonder dade niks beteken nie,” het Ramaphosa gesê. Tutu was die eerste swart man wat in 1985 as aartsbiskop van Johannesburg en later van Kaapstad aangewys is. Hy het deel gevorm van die waarheid-en-versoeningskommissie en was ŉ kampvegter vir menseregte. Hy het in 1984 die Nobelprys vir Vrede ontvang vir sy rol in die stryd teen apartheid. Hoewel hy ŉ stoere lid van die ANC was, het hy hom in die laaste jare van sy lewe sterk uitgespreek teen korrupsie en wanpraktyke binne die geledere van die regerende party.